b'\n_START_ARTICLE_\nGunnar Graps\n_START_PARAGRAPH_\nGunnar Graps (\xc3\xb5ieti Gunnar Graps-Gr\xc4\x81fs; 27. november 1951 Tartu \xe2\x80\x93 17. mai 2004 Tallinn) oli populaarne eesti muusik, kes viljeles mitut muusikastiili, p\xc3\xb5hiliselt siiski rokki ja bluusi. Aastal 2004 anti Grapsile Eesti Muusikaauhindade jagamisel elut\xc3\xb6\xc3\xb6 auhind. Teda on v\xc3\xb5rreldud Mick Jaggeri ja Alice Cooperiga.\n_START_SECTION_\nElulugu\n_START_PARAGRAPH_\nTema isa Igors Gun\xc4\x81rs Graps-Gr\xc4\x81fs oli Tartu \xc3\x9clikooli S\xc3\xbcmfooniaorkestri dirigent ning hiljem Vanemuise orkestri t\xc5\xa1ellist. Gunnar Grapsi ema Salme oli tantsu\xc3\xb5petaja.\n_START_SECTION_\nMuusikukarj\xc3\xa4\xc3\xa4ri algus, 1960. aastad\n_START_PARAGRAPH_\nMuusikaga hakkas Graps tegelema kuueaastaselt, kui alustas t\xc5\xa1ello\xc3\xb5pinguid. 1964. aastal sai temast 13-aastaselt ansambli Satelliidid soolokitarrist. 1967. aasta s\xc3\xbcgisel liitus ta ansambliga Mikronid, kuhu j\xc3\xa4i kuueks aastaks (kaheaastase vahega 1970\xe2\x80\x931972 s\xc3\xb5jav\xc3\xa4eteenistuse t\xc3\xb5ttu). 1968. aasta s\xc3\xbcgisel salvestas J\xc3\xbcri Lina saate "Pobifo rev\xc3\xbc\xc3\xbc" jaoks k\xc3\xbcmmekond Mikronite laulu, sealhulgas Grapsi loomingut. 1960. aastatel olid Grapsi iidoliteks Mick Jagger ja ansambel The Rolling Stones.\n_START_SECTION_\n1970. aastad\n_START_PARAGRAPH_\nP\xc3\xa4rast Mikronitest lahkumist liitus Graps 1973. aastal ansambliga Ornament, millest sai \xc3\xbcks hard rock\'i pioneere Eestis. Ornamendi muusikat m\xc3\xb5jutas tugevalt Led Zeppelin. 1976. aastal pani Graps kokku Magnetic Bandi ja vahetas muusikalist suunda, hakates m\xc3\xa4ngima d\xc5\xbe\xc3\xa4ssrokki, milles oli viiteid ka reggae\'le ja funk-soul\'ile._NEWLINE_Aastal 1977 l\xc3\xb5petas Graps Tallinna Muusikakooli l\xc3\xb6\xc3\xb6kpillide erialal. Varsti p\xc3\xa4rast seda muutis ta grupi koosseisu ja hakkas Magnetic Bandi nime all m\xc3\xa4ngima briti tolleaegse uue hevilaine vaimus metal-rock\'i. Magnetic Bandist sai kiiresti \xc3\xbcks N\xc3\xb5ukogude Liidu populaarsemaid raskemuusika b\xc3\xa4nde. Esimesel ametlikul N\xc3\xb5ukogude Liidu rokifestivalil Tbilisis tuli ansamblile kaksikv\xc3\xb5it koos Ma\xc5\xa1ina Vremeniga.\n_START_SECTION_\n1980. aastad\n_START_PARAGRAPH_\nKui 1970. aastad olid Grapsi muusikaline kuldaeg, siis 1980. aastatest sai publikumenu tipp-periood. Magnetic Band ja selle teisik GGG (Gunnar Grapsi Grupp) tuuritasid aastaid m\xc3\xb6\xc3\xb6da N\xc3\xb5ukogude Liitu. 1982. aastal p\xc3\xbchendas Washington Post Grapsile ja Magnetic Bandile terve lehek\xc3\xbclje. Aastal 1983 sai Magnetic Band esinemiskeelu, mis pani Grapsi moodustama Gunnar Grapsi Gruppi. GGG esines N\xc3\xb5ukogude Liidus ja Eestis menukalt aastak\xc3\xbcmne l\xc3\xb5puni. 1989. aastal kolis Graps Ameerika \xc3\x9chendriikidesse.\n_START_SECTION_\n1990. aastad\n_START_PARAGRAPH_\nP\xc3\xa4rast Eesti taasiseseisvumist naasis Graps kodumaale. Ta asus t\xc3\xb6\xc3\xb6le Kuku Raadiosse lepingulise muusikatoimetajana ja parvlaevale Estonia, mille \xc3\xb6\xc3\xb6klubis m\xc3\xa4ngis DJ-na tantsumuusikat. Suvel 1993 j\xc3\xa4i ta Estonia pardal Stockholmis vahele anaboolsete steroididega ja sattus kaheks kuuks vangi. Graps oli vangisoleku ajaga rahul ning kiitis Rootsi vanglaid, kus olid videomakid, muusika ja hea toit kolm korda p\xc3\xa4evas. Sellele j\xc3\xa4rgnes Eestis periood, kus Graps olude sunnil t\xc3\xb6\xc3\xb6tas kohalikes raadiojaamades ja m\xc3\xa4ngis DJ-na mitmel pool (Guitar Safari, Raek\xc3\xb6\xc3\xb6k jm) ka n-\xc3\xb6 t\xc3\xbcmpsumuusikat, mis ei olnud talle hingel\xc3\xa4hedane. Aastal 1995 ilmus Grapsil album "T\xc3\xbchjad pihud" ning j\xc3\xa4rgmisel aastal tuli taas kokku ka GGG. Sellega esineti siiski vaid keskmiselt kord kuus. Grapsi masendus suurenes \xc3\xbcha.\n_START_SECTION_\nViimased aastad\n_START_PARAGRAPH_\nUue aastatuhande alguses esines Graps Hansapanga pensionifondi reklaamis. Kahjuks ei olnud tema reaalne elu pooltki nii lilleline, kui n\xc3\xa4idatud reklaamis. Samal 2002. aastal ilmus ka 3CD kogumik sarjast "Eesti kullafond"._NEWLINE_Kuid Graps ei tahtnud alla anda ning hoolimata suurtest terviseprobleemidest andis 2003. aastal v\xc3\xa4lja bluusih\xc3\xb5ngulise albumi "Rajalt maas", mis j\xc3\xa4igi talle viimaseks. \xc3\x9ches oma viimastest intervjuudest kuu aega enne l\xc3\xb5plikku areenilt lahkumist lubas Graps veel tol ja ka j\xc3\xa4rgneval aastal minna kontserditurneedele Venemaale, kus on senini inimesed, kes tema muusikat hindavad. Kuid 17. mail 2004 suri Gunnar Graps 52-aastasena oma kodus Mooni t\xc3\xa4naval s\xc3\xbcdamerabandusse.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nNagu paljusid muusikuid, m\xc3\xa4lestati ka Grapsi postuumselt v\xc3\xa4\xc3\xa4rikalt. Esimesel surma-aastap\xc3\xa4eval paigutati Graps esimese muusikuna Rock Caf\xc3\xa9 Rocki Hall of Fame\'ile. Lisaks sellele kogusid Grapsi f\xc3\xa4nnid \xc3\xbcle Eesti annetuste ja heategevuskontserdiga kokku m\xc3\xa4rgatava rahasumma, mille eest pandi Grapsi kalmule m\xc3\xa4lestusmonument. M\xc3\xa4lestuskivi kujundas tema poeg Jan Graps, kes \xc3\xbctles, et see kujutab tema isa ausust, otsekohesust ja lihtsust. Kuju esik\xc3\xbcljel on s\xc3\xb5nad "Mind t\xc3\xb5stke t\xc3\xa4heraale / kus s\xc3\xa4ras paistvad kauged sinitaevad." Monumendi tagak\xc3\xbcljel on aga kujutatud Grapsi k\xc3\xa4el olnud t\xc3\xa4toveeringut._NEWLINE_"Kivi l\xc3\xa4ks maksma natuke \xc3\xbcle 70 000 krooni. See k\xc3\xb5ik on ju tehtud vaid meie rahva rahaga, firmade poole p\xc3\xb6\xc3\xb6rduda polnudki vajadust. Inimesed austavad teda ja t\xc3\xa4nu sellele on n\xc3\xbc\xc3\xbcd ka see monument siin p\xc3\xbcsti. Rokirahvas hoiab kokku", t\xc3\xb5des aktsiooni \xc3\xbcks eestvedajaid Henry Hinno Hard Rocki klubist._NEWLINE_Gunnar Grapsi must-valge portree (u 2 x 2 meetrit) seisab T\xc3\xb5rva linnas tegutseva pubi Juudase v\xc3\xa4lisaknal koos Ian Curtise, Viktor Tsoi, Jim Morrisoni ja Jimi Hendrixi portreedega._NEWLINE_Tema j\xc3\xa4rgi on nimetatud ka asteroid.'